Η **Φωτεινή (Φώφη) Γεννηματά** (Αμπελόκηποι Αθηνών, 17 Νοεμβρίου 1964 – Αθήνα, 25 Οκτωβρίου 2021) ήταν Ελληνίδα πολιτικός. Διετέλεσε πρόεδρος του Κινήματος Αλλαγής (2018–2021) και πρόεδρος του ΠΑΣΟΚ (2015–2021).

Επιπλέον, είχε διατελέσει υπερνομάρχης Αθηνών-Πειραιώς (2003–2007), υφυπουργός Υγείας και Κοινωνικής Αλληλεγγύης (2009–2010) στην κυβέρνηση Γιώργου Παπανδρέου, αναπληρώτρια υπουργός Εσωτερικών (2011–2012) στην κυβέρνηση Λουκά Παπαδήμου, καθώς και αναπληρώτρια υπουργός Εθνικής Άμυνας (2013–2015) στην κυβέρνηση Αντώνη Σαμαρά.

Βιογραφικό
----------

Γεννήθηκε στους Αμπελόκηπους της Αθήνας το 1964 και ήταν κόρη του Γιώργου Γεννηματά, ιδρυτικού μέλους και υπουργού του ΠΑΣΟΚ. 

Φοίτησε στα Εκπαιδευτήρια Κωστέα Γείτονα και στη συνέχεια σπούδασε Πολιτικές Επιστήμες στο Πανεπιστήμιο Αθηνών απ' όπου αποφοίτησε το 1987, ενώ το 1986, προτού αποφοιτήσει από το Πανεπιστήμιο, διορίστηκε υπάλληλος στην Εθνική Τράπεζα. Σε ηλικία 51 ετών ήταν ήδη πρόωρα συνταξιούχος τραπεζικός υπάλληλος, κάτι για το οποίο έχει δεχτεί κριτική. Η σύνταξη αυτή ήταν σε αναστολή γιατί είχε την ιδιότητα της βουλευτή.

Είχε παντρευτεί δύο φορές και είχε τρία παιδιά. Πρώτος σύζυγος της Φώφης Γεννηματά ήταν ο Αλέξανδρος Ντέκας η εταιρεία του οποίου το 1994 ανέλαβε από την Κτηματολόγιο Α.Ε. να υλοποιήσει το για πρώτη φορά συντασσόμενο ελληνικό κτηματολόγιο. Παντρεύτηκαν όταν η Γεννηματά ήταν 22 ετών και απέκτησαν μαζί μία κόρη. Ο δεύτερος σύζυγός της ήταν ο Ανδρέας Τσούνης τον οποίο παντρεύτηκε το 2003. Ο Α. Τσούνης είναι οδοντίατρος και εργαζόταν στο νοσοκομείο του Ελληνικού Ερυθρού Σταυρού Ερρίκος Ντυνάν από το οποίο παραιτήθηκε το 2014 τη χρονιά που αυτό πέρασε στα χέρια της Τράπεζας Πειραιώς. Μαζί απέκτησαν μια κόρη και έναν γιό. 

Στις 11 Οκτωβρίου 2021 εισήχθη στο νοσοκομείο "Ευαγγελισμός", όπου μετά από μεγάλη επιδείνωση τη υγείας της άφησε την τελευταία της πνοή το μεσημέρι της Δευτέρας 25 Οκτωβρίου..

Πολιτική σταδιοδρομία
---------------------

Την περίοδο 1982–87 συμμετείχε στη φοιτητική παράταξη ΠΑΣΠ του ΠΑΣΟΚ.

### Βουλή των Ελλήνων

Το 2000, εξελέγη βουλευτής Α΄ Αθηνών με το ΠΑΣΟΚ και μετέπειτα γραμματέας του Προεδρείου της Βουλής. Παρέμεινε στο αξίωμα έως τις 31 Δεκεμβρίου 2002, όπου και ανέλαβε Υπερνομάρχης. 

Στις εκλογές του Μαΐου του 2012, εξελέγη Βουλευτής Επικρατείας με το ΠΑΣΟΚ. Παρέμεινε έως τις 19 Μαΐου 2012. Στις εκλογές του Ιανουαρίου του 2015 εξελέγη βουλευτής Β΄ Αθηνών και επανεξελέγη στις εκλογές του Σεπτεμβρίου του 2015. Στις εκλογές του 2019 επανεξελέγη Βουλευτής στην περιφέρεια Β3' Νότιου Τομέα Αθηνών με το Κίνημα Αλλαγής.

### Υπερνομάρχης Αθηνών-Πειραιώς

Το 2002 εξελέγη Υπερνομάρχης Αθηνών - Πειραιώς, θέση στην οποία επανεξελέγη το 2006. Την περίοδο 2003-07 διετέλεσε πρόεδρος της Ένωσης Νομαρχιακών Αυτοδιοικήσεων Ελλάδος. Το 2007 παραιτήθηκε από την θέση της προέδρου της Υπερνομαρχίας, για να θέσει υποψηφιότητα ως βουλευτής του ΠΑΣΟΚ στις επερχόμενες βουλευτικές εκλογές. Ωστόσο, με απόφαση του Αρείου Πάγου που εξέτασε τη νομιμότητα της υποψηφιότητάς της, η Γεννηματά αποκλείστηκε από την εκλογική διαδικασία λόγω κωλύματος, καθώς δεν μπορούσε να συμμετάσχει στις εκλογές κατά την προβλεπόμενη διάρκεια της θητείας της.

### Κυβερνητικές θέσεις

Μετά τις εκλογές του 2009, επιλέχθηκε από τον τότε νεοεκλεγέντα πρωθυπουργό, Γιώργο Παπανδρέου, για τη θέση της Υφυπουργού Υγείας και Κοινωνικής Αλληλεγγύης. Ανέλαβε καθήκοντα στις 7 Οκτωβρίου 2009. Παρέμεινε έως τις 7 Σεπτεμβρίου 2010. 

Στις 7 Σεπτεμβρίου 2010, ανέλαβε Αναπληρώτρια Υπουργός Παιδείας, Δια Βίου Μάθησης και Θρησκευμάτων. Παρέμεινε έως τις 11 Νοεμβρίου 2011. 

Στις 11 Νοεμβρίου 2011, ανέλαβε Αναπληρώτρια Υπουργός Εσωτερικών. Στις 27 Μαρτίου 2012, παραιτήθηκε από το αξίωμα της Υπουργού, στην κυβέρνηση του Λουκά Παπαδήμου, για να αναλάβει Εκπρόσωπος Τύπου του ΠΑΣΟΚ.

Με τον ανασχηματισμό της 25ης Ιουνίου 2013 της κυβέρνησης του Αντώνη Σαμαρά, επιλέχθηκε για το αξίωμα της Αναπληρώτριας Υπουργού Εθνικής Άμυνας, θέση την οποία διατήρησε μέχρι τις επόμενες εκλογές του Ιανουαρίου του 2015. 

### Ηγεσία του ΠΑΣΟΚ

Τον Ιούνιο του 2015, εξελέγη πρόεδρος του ΠΑΣΟΚ με ποσοστό 51,7%, διαδεχόμενη τον Ευάγγελο Βενιζέλο.

Στις 30 Αυγούστου 2015, ενόψει των βουλευτικών εκλογών, συμμετείχε στη δημιουργία της Δημοκρατικής Συμπαράταξης που σχηματίστηκε από το Πανελλήνιο Σοσιαλιστικό Κίνημα (ΠΑΣΟΚ), την Δημοκρατική Αριστερά (ΔΗΜΑΡ) και πλαισιώθηκε από διάφορες Κινήσεις Πολιτών στα πλαίσια της ανασυγκρότησης του χώρου της σοσιαλδημοκρατίας και του δημοκρατικού σοσιαλισμού.

Τον Ιούλιο του 2017 η πρόεδρος του ΠΑ.ΣΟ.Κ. Φώφη Γεννηματά, από το βήμα του συνεδρίου της Δημοκρατικής Συμπαράταξης, ανακοίνωσε τη δημιουργία ενός νέου ενιαίου κεντροαριστερού φορέα στην Ελλάδα πριν από το τέλος του έτους. Το καλοκαίρι του 2017, ο Σταύρος Θεοδωράκης, επικεφαλής του κόμματος Το Ποτάμι, αποφάσισε επίσης να συμμετάσχει στη δημιουργία του κόμματος.

Στις 12 Νοεμβρίου 2017, πραγματοποιήθηκε ο πρώτος γύρος των εκλογών για την ανάδειξη του επικεφαλής του νέου κόμματος, μεταξύ εννέα υποψηφίων. Επειδή κανένας από τους υποψηφίους δεν κέρδισε την απαιτούμενη πλειοψηφία, διεξήχθη και δεύτερος γύρος μεταξύ της Φώφης Γεννηματά και του Νίκου Ανδρουλάκη. Νικητής αναδείχθηκε η Φώφη Γεννηματά, με 56,75% των ψήφων.

Στις 28 Νοεμβρίου 2017, ανακοινώθηκε το όνομα του Κινήματος Αλλαγής. Στις 2 Δεκεμβρίου 2017, ανακοινώθηκε το εξαμελές Πολιτικό Συμβούλιο του κόμματος, αποτελούμενο από τους Σταύρο Θεοδωράκη, Νίκο Ανδρουλάκη, Γιώργο Καμίνη, Θανάση Θεοχαρόπουλο, τον Γιώργο Παπανδρέου και την ίδια.

Θάνατος
-------

Το 2008, διαγνώστηκε με καρκίνο του μαστού.

Στις 12 Οκτωβρίου 2021, εισήχθη στο νοσοκομείο Ευαγγελισμός καθώς παρουσίασε υποτροπή η βασική της νόσος. Λόγω αυτού, αποσύρθηκε από τη διεκδίκηση της ηγεσίας του Κινήματος Αλλαγής. Η κατάσταση της υγείας επιδεινωνόταν μέρα με την ημέρα, και τελικά κατέληξε στις 12:04 το μεσημέρι, της 25ης Οκτωβρίου 2021.  Η είδηση του θανάτου της σχολιάστηκε από πολιτικούς όλων των κομμάτων, ενώ η Βουλή ανέστειλε για μια εβδομάδα, ως ένδειξη πένθους, τις εργασίες της.

Η κηδεία της έγινε δημοσία δαπάνη, την Τετάρτη 27 Οκτωβρίου, μετά το σύντομο λαϊκό προσκύνημα που προηγήθηκε. Ενταφιάστηκε στο Α' Νεκροταφείο Αθηνών, στον τάφο της οικογένειας Γεννηματά.

Πρόγραμμα «Φώφη Γεννηματά»
--------------------------

Τον Αύγουστο του 2022 η ελληνική Πολιτεία ξεκίνησε το πρόγραμμα «Φώφη Γεννηματά» για τον προσυμπτωματικό έλεγχο  του καρκίνου του μαστού. Το πρόγραμμα απευθύνεται σε όλες τις γυναίκες ηλικίας 50-69 ετών που βρίσκονται στην Ελλάδα και διαθέτουν ΑΜΚΑ. Τον Οκτώβριο του 2022 ανακοινώθηκε ότι στο πλαίσιο του προγράμματος είχαν διενεργηθεί 40.000 μαστογραφίες και ότι σε 2.411 γυναίκες εντοπίστηκαν ευρήματα εγκαίρως.

Παραπομπές
----------

1. ↑  www.ethnos.gr/politiki/179722\_fofi-gennimata-pethane-i-proedros-toy-kinal.
2. ↑  Φώφη Γεννηματά. "...Εργάζεται στην Εθνική Τράπεζα από το 1986...", enet.gr, Τρίτη 6 Οκτωβρίου 2009. Ανακτήθηκε στις 27-05-2017.
3. ↑  «Έξαλλος ο Θάνος Τζήμερος με τη συνταξιούχο Φώφη - «Περιμένουμε από αυτούς να κόψουν τις πρόωρες συντάξεις»». *Huffington Post Greece*. 16 Ιουλίου 2015. Ανακτήθηκε στις 27 Μαΐου 2017.
4. ↑  Άναψε τα αίματα η ανάρτηση του Πάνου Καμμένου για τη Φώφη Γεννηματά Αρχειοθετήθηκε 2016-11-01 στο Wayback Machine.. efsyn.gr
5. ↑  «Ενδοπασοκικός πόλεμος» συμφερόντων για το Κτηματολόγιο, kathimerini.gr
6. ↑  Ποινική δίωξη εις βάρος του ΔΣ της Κτηματολόγιο ΑΕ άσκησε ο εισαγγελέας, in.gr
7. ↑  Είναι το πελατειακό σύστημα, φίλε μου, avgi.gr
8. ↑  Φώφη Γεννηματά: Ο γάμος στα 22, ο καρκίνος και τα τρία παιδιά της, thetoc.gr
9. ↑  Ο ρομαντικός γάμος της πολιτικού, Φώφης Γεννηματά, fthis.gr
10. ↑  Και ο σύζυγος της Γεννηματά ανάμεσα στους αργόμισθους του "Ντυνάν", koutipandoras.gr
11. ↑  ΣΚΑΝΔΑΛΟ με τον σύζυγο της Φώφης, dimokratianews.gr
12. ↑  «Στο νοσοκομείο η Φώφη Γεννηματά». *www.news247.gr*. Ανακτήθηκε στις 25 Οκτωβρίου 2021.
13. ↑  «Πέθανε η Φώφη Γεννηματά». *www.news247.gr*. Ανακτήθηκε στις 25 Οκτωβρίου 2021.
14. ↑  «Γεννηματά Φωτεινή».
15. ↑  «Εκλογική Περιφέρεια Β3' Νότιου Τομέα Αθηνών | Εθνικές εκλογές – Ιούλιος 2019». *ekloges.ypes.gr*. Αρχειοθετήθηκε από το πρωτότυπο στις 20 Αυγούστου 2019. Ανακτήθηκε στις 14 Σεπτεμβρίου 2019.
16. ↑  «Η Φώφη Γεννηματά εκπρόσωπος Τύπου του ΠΑΣΟΚ». Έθνος. 22 Μαρτίου 2012. Αρχειοθετήθηκε από το πρωτότυπο στις 24 Μαρτίου 2012. Ανακτήθηκε στις 24 Μαρτίου 2012.
17. ↑  Η Φώφη Γεννηματά νέα πρόεδρος του ΠΑΣΟΚ
18. ↑  A. Makris (30 Αυγούστου 2015). «PASOK and DIMAR Cooperation in Greek Elections | GreekReporter.com». Ελλάδα.greekreporter.com. Ανακτήθηκε στις 29 Σεπτεμβρίου 2015.
19. ↑  «PASOK seals vote pact with DIMAR | News». ekathimerini.com. 30 Αυγούστου 2015. Ανακτήθηκε στις 29 Σεπτεμβρίου 2015.
20. ↑  «Επισήμως "Δημοκρατική συμπαράταξη" ΠΑΣΟΚ - ΔΗΜΑΡ | πολιτικη». ethnos.gr. 30 Αυγούστου 2015. Αρχειοθετήθηκε από το πρωτότυπο στις 13 Νοεμβρίου 2017. Ανακτήθηκε στις 29 Σεπτεμβρίου 2015.
21. ↑  «Συνέδριο Δημοκρατικής Συμπαράταξης - Φ. Γεννηματά: Εκλογή προέδρου τον Οκτώβριο και ιδρυτικό συνέδριο τον Δεκέμβριο». Αρχειοθετήθηκε από το πρωτότυπο στις 23 Σεπτεμβρίου 2018. Ανακτήθηκε στις 30 Σεπτεμβρίου 2019.
22. ↑  «Ο Στ. Θεοδωράκης υποψήφιος για ένα «ανοιχτό κέντρο»». Αρχειοθετήθηκε από το πρωτότυπο στις 17 Αυγούστου 2018. Ανακτήθηκε στις 2 Αυγούστου 2018.
23. ↑  Εκλογές Κεντροαριστεράς: Θρίαμβος Γεννηματά, δεύτερος ο Ανδρουλάκης
24. ↑  Εκλογές Κεντροαριστεράς: Θριαμβευτική νίκη Γεννηματά
25. ↑  ««Κίνημα Αλλαγής» το όνομα του νέου φορέα της Κεντροαριστεράς». Αρχειοθετήθηκε από το πρωτότυπο στις 31 Δεκεμβρίου 2017. Ανακτήθηκε στις 2 Αυγούστου 2018.
26. ↑  «Καθοδηγητικό όργανο αποκτά το Κίνημα Αλλαγής». Αρχειοθετήθηκε από το πρωτότυπο στις 30 Μαΐου 2019. Ανακτήθηκε στις 2 Αυγούστου 2018.
27. ↑  Κεχαγιά, Βούλα (23 Αυγούστου 2008). «Φώφη Γεννηματά: «Μετά τον καρκίνο άλλαξα προτεραιότητες»». *Τα Νέα Οnline*. Ανακτήθηκε στις 4 Ιουλίου 2016.
28. ↑  Αποσύρεται η Φώφη Γεννηματά από την διαδικασία εκλογής του ΚΙΝΑΛ
29. ↑  Φώφη Γεννηματά: Αποσύρεται από την κούρσα εκλογής Προέδρου στο ΚΙΝΑΛ - Εισήχθη στο νοσοκομείο
30. ↑  «Φώφη Γεννηματά: Πέθανε η πρόεδρος του ΚΙΝΑΛ». *Έθνος*. 25 Οκτωβρίου 2021. Ανακτήθηκε στις 25 Οκτωβρίου 2021.
31. ↑  «Έφυγε από τη ζωή η Φώφη Γεννηματά». *newsbeast*. Ανακτήθηκε στις 25 Οκτωβρίου 2021.
32. ↑  IEFIMERIDA.GR, NEWSROOM (25 Οκτωβρίου 2021). «Πέθανε η Φώφη Γεννηματά | ΠΟΛΙΤΙΚΗ». *iefimerida.gr*. Ανακτήθηκε στις 25 Οκτωβρίου 2021.
33. ↑  «Αλέξης Τσίπρας / «Η απώλεια της Φώφης Γεννηματά αφήνει πιο φτωχή την πολιτική ζωή της χώρας»». *Αυγή*. 25 Οκτωβρίου 2021. Ανακτήθηκε στις 25 Οκτωβρίου 2021.
34. ↑  «Φώφη Γεννηματά / Η Βουλή σταματάει για μια εβδομάδα σε ένδειξη πένθους». *Αυγή*. 25 Οκτωβρίου 2021. Ανακτήθηκε στις 25 Οκτωβρίου 2021.
35. ↑  NEWSROOM (27 Οκτωβρίου 2021). «Κηδεία Φώφης Γεννηματά: Συγκλονίζουν τα παιδιά κι ο σύζυγός της - LIVE η εξόδιος ακολουθία». *Eretikos.gr*. Ανακτήθηκε στις 5 Νοεμβρίου 2021.
36. ↑  «Εθνικό Πρόγραμμα για την Πρόληψη του Καρκίνου του Μαστού». *Υγεία μπροστά*. Ανακτήθηκε στις 18 Ιουλίου 2023.
37. ↑  «Πάνω από 40.000 ψηφιακές μαστογραφίες έχουν πραγματοποιηθεί δωρεάν στο πλαίσιο του προγράμματος «Φώφη Γεννηματά» για την πρόληψη του καρκίνου του μαστού». *Υπουργείο Ψηφιακής Διακυβέρνησης*. 25 Οκτωβρίου 2022.

Εξωτερικοί σύνδεσμοι
--------------------

* Το βιογραφικό της Φώφης Γεννηματά στο pasok.gr Αρχειοθετήθηκε 2015-10-02 στο Wayback Machine.
* Η προσωπική ιστοσελίδα της Φώφης Γεννηματά

  


|  |  |  |  |
| --- | --- | --- | --- |
| 

| π • σ • ε
Πρόεδροι του ΠΑΣΟΚ |
| --- |
|  |
| 
Ανδρέας Παπανδρέου  **·**  Κώστας Σημίτης  **·**  Γιώργος Παπανδρέου  **·**  Ευάγγελος Βενιζέλος  **·**  Φώφη Γεννηματά  **·**  Νίκος Ανδρουλάκης |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* VIAF: 4938155226758684490002
* GND: 1179851722

 |

 |